సుదిర్మన్‌ కప్‌లో ముగిసిన భారత్‌ పోరాటం
గోల్డ్‌ కోస్ట్‌ (ఆస్ట్రేలియా): సుదిర్మిన్‌ కప్‌లో గ్రూప్‌ దశలో స్పూర్తివంతమైన ప్రదర్శనతో ఆకట్టుకున్న భారత్‌ శుక్రవారం చేతులెత్తేసింది. దీంతో సుదిర్మన్‌ కప్‌ బాడ్మింటన్‌ టోర్నీలో భారత్‌ కథ ముగిసినట్లే.ఒకప్పుడు ప్రపంచ బాడ్మింటన్‌లో తిరుగులేని శక్తిగా ఉన్న చైనాకు భారత్‌ గట్టిపోటీ ఇస్తుందని క్రీడా విశ్లేషకులు భావించారు. క్వార్టర్‌ ఫైనల్లో పదిసార్లు ఛాంపియన్‌ చైనా చేతిలో 0-3తో చిత్తుగా ఓడిపోయింది. టోర్నీలో ఇప్పటి వరకు రెండుసార్లు నాకౌట్‌ను చేరుకున్న భారత్‌ చివరి సారిగా 2011 క్వార్టర్‌లో చైనా చేతిలోనే పరాజయం పాలవడం గమనార్హం. చైనాతో జరిగిన క్వార్టర్స్‌ పోరులో భారత్‌ మిక్స్‌డ్‌ డబుల్స్‌ జోడీ అశ్విని పొన్నప్ప, సాత్విక్‌ సాయిరాజ్‌ 16-21, 21-13, 21-16తో ప్రపంచ నెంబర్‌-2 జోడీ లూకాయి, హుయాంగ్‌ యాకియాంగ్‌తో పోరాడి ఓడారు. రియో ఒలంపిక్స్‌ ఛాంపియన్‌ చెన్‌లాంగ్‌తో తలపడ్డ కిదాంబి శ్రీకాంత్‌ 16-21, 17-21తేడాతో ఓటమి పాలయ్యాడు. అతడి దూకుడు కొద్ది సేపటికే పరిమితమైంది. యువ జంట సాత్విక్‌ సాయిరాజ్‌, చిరాగ్‌సెన్‌ 9-21, 11-21తో హైపెంగ్‌, ఝంగ్‌ నాన్‌ జోడీ చేతిలో చిత్తయ్యారు. ఐదుమ్యాచ్‌ల ఈపోరులో మొదటి మూడు మ్యాచుల్లో ఓడిపోవడంతో భారత్‌ టోర్నీ నుంచి నిష్క్రమించింది. దీంతో పివి సింధు ఆడాల్సిన మహిళల సింగిల్స్‌, డబుల్స్‌ మ్యాచ్‌లు ఇక నామమాత్రమే.